

**ALMENNIR SKILMÁLAR MARKAÐSVIÐSKIPTA**

**Febrúar 2013**

**Almennir skilmálar markaðsviðskipta Arctica Finance hf.**

Þessir almennu skilmálar lýsa samningssambandi Arctica Finance hf. og Viðskiptavinar vegna markaðsviðskipta eða eftir atvikum annarra viðskipta. Þeir lýsa m.a. hvernig Arctica Finance hf. flokkar viðskiptavini sína, gerð samninga, samskiptaleiðum, framkvæmd viðskipta, tilhögun uppgjörs, lokunum og gjaldfellingu samninga, upplýsingagjöf og öðrum atriðum.

Viðskiptavinur er hvattur til þess að leita sér ráðgjafar áður en hann hefur markaðsviðskipti og að kynna sér gildandi lög og reglur á hverjum tíma, s.s. lög nr. 108/2007, um verðbréfaviðskipti, lög nr. 128/2011, um verðbréfasjóði, fjárfestingarsjóði og fagfjárfestasjóði, og lög nr. 161/2002, um fjármálafyrirtæki.

1. **Gildissvið og tilgangur**

Skilmálar þessir gilda í öllum viðskiptum Arctica Finance hf., kt. 540509-1820, Katrínartúni 2, 105 Reykjavík, (hér eftir einnig nefnt „**Arctica**“) og sérhvers viðskiptavinar (hér eftir einnig nefndur „**Viðskiptavinur**“) sem á viðskipti með fjármálagerninga við markaðsviðskipti Arctica og önnur svið Arctica eftir því sem við getur átt. Þannig gilda skilmálar þessir um öll kaup og sölu fjármálagerninga, gjaldeyrisviðskipti og tengda þjónustu. Markaðsskilmálar þessir gilda til viðbótar við alla þá samninga sem Viðskiptavinur kann að gera við Arctica. Fari svo að misræmi sé milli skilmála þessara og einstakra samninga skulu samningarnir gilda. Undirriti Viðskiptavinur og Arctica alþjóðlega rammasamninga og ósamræmi er á milli ákvæða slíkra alþjóðlegra rammasamninga og samningsskilmála þessara, skulu ákvæði slíkra alþjóðlegra rammasamninga ganga framar. Skilmálar þessir gilda hvort sem viðskiptin eiga sér stað í gegnum síma, veraldarvefinn (internet) eða á annan hátt.

Arctica hefur starfsleyfi sem verðbréfafyrirtæki sem veitt er af Fjármálaeftirlitinu og starfar á grundvelli laga nr. 161/2002, um fjármálafyrirtæki. Starfsemi Arctica er undir eftirliti Fjármálaeftirlitsins í samræmi við lög nr. 87/1998, um opinbert eftirlit með fjármálastarfsemi.

Skilmálar þessir lýsa því réttarsambandi sem ríkir milli Arctica og Viðskiptavinar vegna markaðsviðskipta. Þá er skilmálum þessum ætlað að stuðla að því að Viðskiptavinur geri sér grein fyrir eðli þeirra samninga sem falla undir skilmálana, réttindum og skyldum samningsaðila, sem og þeirri áhættu sem viðskiptum fylgja og hvaða þjónusta fellur utan skilmálanna. Arctica gerir þá kröfu að Viðskiptavinur kynni sér skilmála þessa og samþykki þá áður en þeir eiga markaðsviðskipti við Arctica. Athygli Viðskiptavinar er sérstaklega vakin á því að markaðsviðskipti Arctica sérhæfa sig hvorki í viðskiptum við almenna fjárfesta né heldur persónulegri ráðgjöf til fjárfesta og því getur Viðskiptavini reynst nauðsynlegt að afla sér ráðgjafar utanaðkomandi sérfræðinga vegna viðskipta sem hann gerir á grundvelli skilmála þessara.

Ef Viðskiptavinur er lögaðili, skulu þeir sem rita firma fyrir Viðskiptavin, eða þeir sem heimild hafa til að skuldbinda lögaðila vegna skilmála þessara, staðfesta skilmála þessa fyrir hans hönd.

Skilmálar þessir eru staðlaðir og er ekki vikið frá þeim vegna einstakra viðskiptavina. Hvers konar áritanir, útstrikanir, viðbætur eða aðrar breytingar, sem Viðskiptavinur kann að gera á skilmálunum, hafa ekkert gildi gagnvart Arctica.

1. **Skilgreiningar**

Eftirfarandi skilgreiningar eru notaðar í skilmálum þessum, sem og öðrum samningum sem gerðir eru og falla undir gildissvið skilmála þessara:

**Bankadagur**: Virkur dagur þegar bankar eru almennt opnir á Íslandi og í þeim fjármálamiðstöðvum fyrir þá fjármálagerninga sem tilgreindir eru í samningi.

**LIBOR vextir**: LIBOR stendur fyrir London Inter Bank Offered Rate. LIBOR vextir eru vextir á millibankamarkaði í London eins og þeir eru auglýstir kl. 11:00 að staðartíma í London á BBAM-síðu Bloomberg.

**EURIBOR vextir**: EURIBOR stendur fyrir European Interbank Offered Rate. EURIBOR vextir eru vextir á millibankamarkaði í aðildarríkjum Evrópska myntbandalagsins eins og þeir eru auglýstir kl. 11:00 að staðartíma í Brussel á EBT síðu Bloomberg.

**Fjármálagerningur**: Skilgreining á fjármálagerningi skal vera sú sama og í lögum nr. 108/2007, um verðbréfaviðskipti. Til fjármálagerninga teljast m.a. hlutabréf, skuldabréf og önnur framseljanleg verðbréf, peningamarkaðsskjöl, hlutdeildarskírteini og afleiður.

**Skráður fjármálagerningur**: Fjármálagerningur sem tekinn hefur verið til viðskipta á skipulegum verðbréfamarkaði.

**Óskráður fjármálagerningur**: Fjármálagerningur sem ekki hefur verið tekinn til viðskipta á skipulegum verðbréfamarkaði.

1. **Upphaf viðskipta**

**Könnun á áreiðanleika og flokkun Viðskiptavinar**

Í samræmi við ákvæði laga, nr. 64/2006, um aðgerðir gegn peningaþvætti og fjármögnun hryðjuverka, skal Arctica kanna áreiðanleika viðskiptavina sinna. Sé Viðskiptavinur einstaklingur skal hann hafa sannað á sér deili með framvísun gildra persónuskilríkja. Gild persónuskilríki teljast vegabréf, ökuskírteini og nafnskírteini gefin út af opinberum aðilum. Arctica ber að taka afrit af framvísuðum persónuskilríkjum og vista í samræmi við ákvæði laga. Samkvæmt lögum um aðgerðir gegn peningaþvætti og fjármögnun hryðjuverka ber Arctica jafnframt að afla upplýsinga um fyrirhuguð viðskipti. Ber Viðskiptavini að svara spurningum á sérstöku eyðublaði í þessum tilgangi.

Lögaðili sannar á sér deili með því að leggja fram vottorð úr opinberri skrá eftir því sem við á, samþykktir félagsins, endurskoðaðan ársreikning og reglur um það hver hefur heimild til að skuldbinda félagið. Samkvæmt lögum nr. 64/2006, um aðgerðir gegn peningaþvætti og fjármögnun hryðjuverka, ber Arctica jafnframt að afla upplýsinga um fyrirhuguð viðskipti sem og upplýsinga um það hverjir stærstu eigendur/hluthafar viðkomandi lögaðila eru og hverjir stjórnarmenn hans eru. Þarf Viðskiptavinur að svara spurningum á sérstöku eyðublaði í þessum tilgangi. Prókúruhafar, framkvæmdastjóri og stjórnarmenn lögaðila, þurfa jafnframt að sanna á sér deili með framvísun gildra persónuskilríkja. Arctica tekur afrit af framvísuðum persónuskilríkjum og vistar í gagnagrunni sínum í samræmi við ákvæði framangreindra laga. Undanþágur frá framangreindu eru veittar á grundvelli 15. gr. framangreindra laga.

Arctica ber samkvæmt lögum nr. 108/2007, um verðbréfaviðskipti, að flokka sérhvern viðskiptavin sem almennan fjárfesti, fagfjárfesti eða viðurkenndan gagnaðila, en sérhver flokkur felur í sér mismunandi skyldur Arctica gagnvart viðkomandi viðskiptavini. Viðskiptavinur sem ekki fær tilkynningu um annað telst vera almennur fjárfestir hjá Arctica.

Til að uppfylla ákvæði laga áskilur Arctica sér rétt hvenær sem er til að krefjast frekari gagna og upplýsinga um Viðskiptavin, raunverulegan eiganda fjármuna eða tilgang viðskipta. Með undirritun sinni á skilmála þessa staðfestir Viðskiptavinur að þeir fjármunir sem hann afhendir Arctica séu í hans eigu og að Viðskiptavinur teljist raunverulegur eigandi þeirra (e. beneficial owner), nema Viðskiptavinur tilkynni Arctica skriflega um annað. Óski Viðskiptavinur eftir, við stofnun viðskipta eða síðar, að leggja fram fjármuni í eigu annarra eða aðrar breytingar verða á áður veittum upplýsingum, skal hann tilkynna Arctica um slíkt skriflega og er Arctica þá heimilt að krefjast allra nauðsynlegra gagna í því sambandi. Viðskiptavinur staðfestir jafnframt að uppruni fjármuna þeirra sem hann kann að afhenda Arctica sé löglegur.

Viðskiptavini ber að upplýsa Arctica um ef hann teljist hjá nokkrum aðilum innanlands eða utan til áhættuhóps vegna stjórnmálatengsla í skilningi laga nr. 64/2006, um aðgerðir gegn peningaþvætti og fjármögnun hryðjuverka.

Ef Viðskiptavinur er erlendur lögaðili, þá skal Arctica vera heimilt að sækja um kennitölu fyrir Viðskiptavin hjá Hagstofu Íslands og skal Viðskiptavinur bera kostnað vegna þess. Sé þess krafist af hálfu Arctica skal Viðskiptavinur leggja fram skriflega staðfestingu frá lögmanni þess efnis að lögmanninum hafi verið veitt umboð til að taka við stefnum og hvers kyns tilkynningum er snerta viðskipti aðila f.h. Viðskiptavinar.

1. **Varsla**

Skilmálar þessir fela ekki í sér að Arctica taki að sér að annast vörslu fjármálagerninga eða annarra fjármuna fyrir Viðskiptavin, heldur verður slíkt einvörðungu gert með undirritun sérstaks vörslusamnings. Varsla fjármálagerninga fer því fram hjá þeim vörsluaðilum sem Viðskiptavinur gerir sjálfur sérstakan samning við. Skilmálar þessir veita Arctica ekki umboð til að meðhöndla fjármálagerninga og fjármuni Viðskiptavinar sem geymdir eru hjá vörsluaðilum.

Arctica ber ekki ábyrgð á aðgerðum eða aðgerðarleysi vörsluaðila þeirra sem Viðskiptavinur hefur gert samning við, nema vörsluaðilinn sé Arctica. Að öðru leyti en kveðið er á um í skilmálum þessum, þá skulu ákvæði laga og reglugerða gilda um skyldur Arctica hvað varðar verndun fjármálagerninga og annarra fjármuna Viðskiptavinar.

1. **Þjónusta Arctica**

Viðskiptavinur á ekki einhliða kröfu á því gagnvart Arctica að einstakir samningar séu gerðir eða þjónusta veitt á grundvelli skilmála þessara. Samþykki starfsmanna Arctica þarf fyrir gerð allra samninga og viðskipta og getur Arctica einhliða fallist á eða hafnað óskum Viðskiptavinar um viðskipti og eftir atvikum krafist þeirra gagna, upplýsinga eða trygginga sem Arctica telur nauðsynlega forsendu fyrir gerð samninga eða viðskipta. Þó svo Arctica hafni því að eiga eða framkvæma tiltekin viðskipti fyrir Viðskiptavin, felur það ekki í sér uppsögn á skilmálum þessum.

Arctica er óheimilt að hafa milligöngu um verðbréfaviðskipti hafi starfsmaður þess vitneskju eða grun um að viðskiptin brjóti í bága við ákvæði laga um verðbréfaviðskipti. Vakni grunur hjá starfsmanni um að viðskipti brjóti í bága við lög eða reglur verður slíkt tilkynnt til næsta yfirmanns og/eða regluvarðar sem kann að vera skylt að tilkynna þegar í stað um slíkt til Fjármálaeftirlitsins.

Arctica kann að eigin frumkvæði, enda þótt engin skylda hvíli á félaginu, að miðla til Viðskiptavinar rannsóknarniðurstöðum, skýrslum og upplýsingum er varða fjárfestingar, aðstæður á fjármálamarkaði og fjárfestingatækifæri almennt (hér eftir einnig nefnt „almennar markaðsupplýsingar“). Viðskiptavinur gerir sér grein fyrir að allar slíkar almennar markaðsupplýsingar, sem Arctica miðlar, kunna að vera ófullkomnar og óstaðfestar og að þeim sé eingöngu miðlað til Viðskiptavinar til upplýsingar og fróðleiks, þeim sé miðlað til hóps viðskiptavina Arctica og hugsanlega annarra aðila. Slíkar almennar markaðsupplýsingar taka ekki mið af fjárhagsstöðu eða öðrum þáttum er varða Viðskiptavin sérstaklega, þeim er ekki beint til hans sérstaklega og taka ekki mið af fjárhag hans eða fyrri viðskiptum. Viðskiptavini er algerlega í sjálfsvald sett hvort hann skoðar slíkar almennar markaðsupplýsingar frekar eða aðhefst eitthvað á grundvelli þeirra. Ákveði Viðskiptavinur að gera slíkt, ráðleggur Arctica honum að leita sér sérstakrar ráðgjafar þriðja aðila þar um eins og Viðskiptavinur telur henta þörfum sínum.

Arctica veitir ekki fjárfestingarráðgjöf í skilningi laga um verðbréfaviðskipti, nema um slíka ráðgjöf sé samið sérstaklega með skriflegum hætti eftir að Arctica hefur metið hvort tiltekin ráðgjöf henti viðkomandi viðskiptavini.

Viðskiptavinur gerir sér grein fyrir að Arctica veitir ekki ráðgjöf eða þjónustu í tengslum við skattskyldu eða skattlagningu viðskipta sem fram fara á grundvelli skilmála þessara og tengdra samninga. Hið sama gildir um lögfræðiráðgjöf og framtalsráðgjöf eða aðra ráðgjöf sem tengist endurskoðun.

1. **Umboð Viðskiptavinar**

Með samþykki á skilmálum þessum veitir Viðskiptavinur þeim aðilum sem hann tilgreinir sérstaklega á undirskriftarsíðu skilmála þessara umboð til að eiga viðskipti við Arctica, skrifa undir samninga og gefa fyrirmæli. Sé enginn aðili þar tilgreindur sérstaklega er Arctica heimilt að líta svo á að Viðskiptavinur hafi veitt prókúruhöfum sínum, fjármálastjóra og framkvæmdastjóra/forstjóra, hverjir sem þeir eru hverju sinni, umboð til að eiga viðskipti við Arctica, skrifa undir samninga og gefa fyrirmæli á grundvelli skilmála þessara. Viðskiptavini er heimilt að takmarka sérstaklega umboð þessara aðila, enda sé það gert með skriflegum hætti gagnvart Arctica. Slík takmörkun öðlast þó ekki gildi fyrr en hún hefur sannanlega verið kynnt Arctica og þangað til skal umboð ná til allra þeirra viðskipta og þjónustu sem Arctica býður uppá hverju sinni, þar með talið viðskipti með hvers kyns skráða og óskráða fjármálagerninga og gjaldeyri.

Leiki minnsti vafi á, að mati Arctica, á heimild eða umboði viðkomandi eða stöðu hans, er Arctica heimilt að neita að eiga viðskiptin þar til sýnt hefur verið fram á heimildir viðkomandi með fullnægjandi hætti.

Viðskiptavini er heimilt að veita þriðja aðila umboð til að gera samninga fyrir sína hönd og veita fyrirmæli, enda sé umboðið skriflegt og fullnægjandi að mati Arctica, eftir atvikum staðfest af stjórn Viðskiptavinar ef hann er lögaðili. Umboðið skal gilda þar til Arctica hefur borist skrifleg tilkynning um breytingu eða niðurfellingu þess eða það fellur úr gildi efni sínu samkvæmt. Þangað til hefur Arctica fulla heimild til þess að eiga viðskipti eða gera aðrar ráðstafanir í samræmi við fyrirmæli á grundvelli fyrirliggjandi umboðs. Viðskiptavinur, sem gefið hefur þriðja aðila umboð, samþykkir að Arctica skuli ekki vera bótaskylt þó að það geri samninga eða eigi viðskipti að beiðni umboðsmanns og ber Arctica ekki skylda til að ganga úr skugga um það sérstaklega hvort umboðsmaður hafi heimild til þess að gefa viðkomandi fyrirmæli, gera samninga eða eiga viðskipti, sem á annað borð falla innan umboðsins.

1. **Gerð samninga og samskipti aðila**

Samningar geta komist á, og Viðskiptavini er heimilt að beina óskum og fyrirmælum til Arctica, hvort sem er skriflega, með símtali, símbréfi, tölvupósti og/eða, eftir atvikum, á veraldarvefnum (internet) í gegnum heimasíðu Arctica. Allir samningar og fyrirmæli um viðskipti eru lagalega skuldbindandi án tillits til forms þeirra. Samskipti skulu fara fram á íslensku hafi Arctica og Viðskiptavinur ekki komist að samkomulagi um annað. Allir samningar sem ekki eru gerðir skriflega getur Arctica krafist þess að Viðskiptavinur staðfesti skriflega eða með rafrænum hætti innan þeirra tímamarka sem Arctica ákveður.

Frumrit undirritaðra samninga á pappírsformi skulu send Arctica eigi síðar en 21 (tuttugu og einum) degi frá því að samningar komust á eða fyrir gjalddaga ef hann er innan þeirra tímamarka.

Öll gögn sem snerta viðskipti milli Arctica og Viðskiptavinar skulu send á það heimilisfang, tölvupóstfang eða faxnúmer sem Viðskiptavinur hefur tilkynnt Arctica um í samræmi við skilmála þessa. Litið er svo á að Viðskiptavinur hafi móttekið tilkynningu, sem Arctica sendir með ábyrgðarpósti, á það heimilisfang sem Viðskiptavinur hefur tilkynnt Arctica um. Sé tilkynningu komið á framfæri í gegnum síma, er litið svo á að hún hafi samstundis komist til skila og að Viðskiptavini sé efni hennar ljóst. Sé tilkynning send með tölvupósti, símbréfi, eða með sambærilegri samskiptaleið, á númer eða tölvupóstfang sem Viðskiptavinur hefur tilgreint, skal hún talin send á réttan stað og samstundis móttekin af Viðskiptavini.

Viðskiptavinur staðfestir að honum sé ljóst að notkun tölvupósts og annarra rafrænna samskiptaleiða getur falið í sér áhættu og slík samskiptaleið tryggir ekki leynd eða öryggi samskipta. Arctica er ekki ábyrgt fyrir tjóni sem Viðskiptavinur kann að verða fyrir er hann notast við framangreindar samskiptaleiðir, t.d. ef tölvupóstur skilar sér ekki vegna tæknilegra atvika, eða vegna ógreinilegra fyrirmæla, s.s. í símbréfi eða síma. Þá ber Viðskiptavinur einnig ábyrgð á því ef hug- eða vélbúnaður eða stýrikerfi þeirra tölva eða tækja, eða viðlíka þjónusta þriðja aðila, sem hann notar til að taka við tilkynningum bilar eða starfar ekki eðlilega og tilkynning berst seint, að hluta eða alls ekki.

Viðskiptavinur ber ábyrgð á að allar upplýsingar um hann séu réttar og ber að uppfæra þær hjá Arctica þegar breytingar verða þar á. Þannig ber Viðskiptavini t.a.m. að tilkynna Arctica um leið og breyting verður á heimilisfangi hans, síma, tölvupóstfangi eða öðrum sambærilegum upplýsingum.

Viðskiptavinur skal beina tilkynningum skriflega til Arctica Finance hf., Katrínartúni 2, 105 Reykjavík, með símbréfi á faxnúmerið 513 3339 eða á tölvupóstfangið midlun@arctica.is, nema Arctica hafi gefið fyrirmæli um annað. Tilkynning verður ekki virk fyrr en Arctica hefur staðfest móttöku hennar.

Viðskiptavinur staðfestir að hann hafi varanlegan og öruggan aðgang að veraldarvefnum (internet) og samþykkir að Arctica sé heimilt að veita upplýsingar á heimasíðu sinni, www.arctica.is, sem tengjast samningssambandi Arctica og Viðskiptavinar. Slíkar upplýsingar geta meðal annars falið í sér stefnu Arctica um framkvæmd viðskiptafyrirmæla, upplýsingar um markaði, stefnu um ráðstafanir gegn hagsmunaárekstrum, yfirlit yfir áhættur fjármálagerninga, skilmála þessa og minniháttar breytingar á þeim, upplýsingar um gjaldskrá og þóknanir svo og upplýsingar um þjónustu og verðlagningu á þjónustu og vörum.

Viðskiptavinur staðfestir að Arctica sé heimilt að tilkynna um breytingar á áður birtum gögnum, upplýsingum og reglum með rafrænum hætti, og senda með sama hætti yfirlit yfir og upplýsingar um viðskipti og uppgjör þeirra, nema Viðskiptavinur óski eftir því að fá framangreindar upplýsingar sendar með almennum pósti.

1. **Framkvæmd viðskipta**

Viðskiptavinur gerir sér grein fyrir að Arctica er heimilt að setja þak á viðskipti og getur það til að mynda miðast við tiltekna fjárhæð eða fjölda viðskiptasamninga.

Þegar viðskipti fara fram, eða ef tekið er við fyrirmælum um viðskipti eða þeim er komið á framfæri fyrir hönd Viðskiptavinar, mun Arctica annast viðskiptin í samræmi við stefnu Arctica um framkvæmd viðskiptafyrirmæla og í samræmi við flokkun Viðskiptavinar. Stefna Arctica um framkvæmd viðskiptafyrirmæla og ákvæði skilmála þessara þar um eiga ekki við um viðskiptavini sem hafa verið flokkaðir sem viðurkenndir gagnaðilar.

Vilji Viðskiptavinur nota aðgang að sjálfvirkri skráningu tilboða (e. Automatic Order Routing System) í gegnum Arctica, skal gerður sérstakur samningur um notkun Viðskiptavinar á slíku kerfi.

Kaup á fjármálagerningum

Viðskiptavinur skal vegna viðskipta sem framkvæmd eru fyrir hann, greiða heildarupphæð þeirra viðskipta sem fram fara í þeim gjaldmiðli sem viðkomandi fjármálagerningur er gefinn út í, nema um annað sé samið skriflega. Greiðsla skal berast Arctica í síðasta lagi kl. 10:00 á uppgjörsdegi viðskiptanna eins og hann er skilgreindur fyrir viðkomandi fjármálagerning á viðkomandi viðskiptavettvangi.

Viðskiptavinur skal gefa vörsluaðila sínum fyrirmæli sjálfur og ber Viðskiptavinur því sjálfur ábyrgð á yfirfærslu réttinda yfir fjármálagerningi, nema í þeim tilvikum sem Arctica er vörsluaðili Viðskiptavinar en þá fer um samskipti þau á grundvelli vörslusamnings.

Sala á fjármálagerningum

Viðskiptavinur ábyrgist að hann hafi heimild til að ráðstafa fjármálagerningi, einum eða fleirum, sem hann gefur fyrirmæli um að selja. Viðskiptavinur veitir Arctica fullt og ótakmarkað umboð til að gera þær ráðstafanir sem nauðsynlegar eru til þess að selja fjármálagerning, sem tilgreindur er í fyrirmælum Viðskiptavinar, í samræmi við ákvæði laga og reglna. Greiðsla skal innt af hendi til Viðskiptavinar á uppgjörsdegi viðskiptanna eins og hann er skilgreindur fyrir viðkomandi fjármálagerning á viðkomandi viðskiptavettvang og í þeim gjaldmiðli sem viðkomandi fjármálagerningur er gefinn út í, nema um annað sé samið skriflega.

Sé viðkomandi fjármálagerningur sem selja á fyrir Viðskiptavin ekki í vörslu Arctica, skal Viðskiptavinur afhenda fjármálagerninginn, sem Viðskiptavinur hefur veitt Arctica umboð til að selja, Arctica til vörslu eins fljótt og auðið er og á þann stað sem Arctica tilgreinir, í síðasta lagi kl. 11:00 á uppgjörsdegi viðskiptanna eins og hann er skilgreindur fyrir viðkomandi fjármálagerning á viðkomandi viðskiptavettvangi.

Í þeim tilvikum þar sem Arctica hefur ekki fengið nauðsynlegan ráðstöfunarrétt yfir fjármálagerningi innan framangreindra tímaviðmiða, skal Arctica hafa fullt og ótakmarkað umboð til, að eigin vali og á þann hátt sem Arctica metur hagfelldastan, að kaupa fjármálagerning eða að taka að láni viðeigandi fjármálagerning til að annast viðskipti/sölu og gera upp viðskiptin, samkvæmt fyrirmælum frá Viðskiptavini, við kaupanda fjármálagernings með því að afhenda honum annan fjármálagerning sem er sömu tegundar og sá fjármálagerningur Viðskiptavinar sem fyrirmælin ná til. Viðskiptavinur ábyrgist að framangreindar ráðstafanir séu algjörlega skaðlausar fyrir Arctica og að Viðskiptavinur greiði allan kostnað, þóknanir og útgjöld tengd slíkum viðskiptum. Arctica er þó aldrei skylt að grípa til þeirra ráðstafana sem getið er í grein þessari.

Vanefni Viðskiptavinur að afhenda Arctica fjármálagerning á réttum tíma eða afhendi hann ekki innan framangreindra tímaviðmiða, ábyrgist Viðskiptavinur að Arctica beri engan skaða vegna þess og að Viðskiptavinur beri allan kostnað og tjón sem af slíku hlýst, þar á meðal vegna sekta sem viðkomandi viðskiptavettvangur, opinber aðili eða annar þriðji aðili kann að leggja á Arctica eða vegna krafna annarra aðila sem kunna að eiga bótarétt á hendur Arctica vegna vanefnda Viðskiptavinar á skyldu sinni.

Afturköllun fyrirmæla um viðskipti, óskýr fyrirmæli og viðskipti sem falla niður

Viðskiptavinur ber fulla ábyrgð á fyrirmælum sínum til Arctica. Arctica er heimilt, en ekki skylt, að ákveða að eigin mati, án samráðs við Viðskiptavin og án nokkurrar ábyrgðar af hálfu Arctica, að fara ekki að eða að hætta við að fara að fyrirmælum um viðskipti, hvort sem um er að ræða fyrirmæli um kaup eða sölu fjármálagerninga, eða eiga viðskipti fyrir hönd Viðskiptavinar í eftirtöldum tilvikum:

1. Ef slík fyrirmæli eru felld niður eða stöðvuð af viðkomandi markaði (kauphöll, skipulegum verðbréfamarkaði eða markaðstorgi fjármálagerninga).
2. Ef sýnt þykir að mati Arctica að tilboði er ætlað að hafa óeðlileg áhrif á verðmyndun í viðskiptakerfi viðkomandi kauphallar, tilboðið hefur engan viðskiptalegan tilgang eða er ætlað að tefja eða koma í veg fyrir aðgang annarra aðila að viðskiptakerfinu.
3. Ef Arctica telur að fyrirmæli um viðskipti séu óskýr, ófullnægjandi, varhugaverð, stangist á við önnur fyrirmæli eða séu bersýnilega röng vegna villu/mistaka af hálfu Arctica, Viðskiptavinar eða mótaðila í viðskiptum, þ.e. þess aðila sem kaupir af eða selur Viðskiptavini með milligöngu Arctica.
4. Ef Arctica telur vafa á því að fyrirmæli um viðskipti stafi frá Viðskiptavini eða umboðsaðila hans.
5. Ef tæknilegar truflanir í viðskipta- og uppgjörskerfum geta að mati Arctica komið í veg fyrir að viðskiptin fari eðlilega fram.
6. Ef Viðskiptavinur brýtur gegn lögum eða reglum viðkomandi markaðar.
7. Ef markaðsaðstæður breytast frá þeim tíma er Viðskiptavinur sendir eða gefur fyrirmæli um viðskipti og ekki er hægt að verða við þeim.

Verði Viðskiptavinur þess var að hann hafi gefið fyrirmæli um kaup eða sölu, sem eru röng eða ófullkomin eða ekki í samræmi við ætlun hans, skuldbindur Viðskiptavinur sig til að tilkynna Arctica það þegar í stað og veitir Viðskiptavinur þá Arctica fullt umboð og sjálfdæmi til að meta hvort mögulegt sé að afturkalla fyrirmæli um viðskipti á viðkomandi markaði, en Arctica ábyrgist ekki að slíkt sé unnt.

Séu fyrirmæli Viðskiptavinar óskýr eða ófullnægjandi áskilur Arctica sér fullan rétt til, án nokkurrar bótaábyrgðar, að fara að fyrirmælunum eins og Arctica telur að skilja beri þau í góðri trú eða neita að annast viðskiptin uns Viðskiptavinur hefur lagfært fyrirmælin, gefið á þeim skýringar eða breytt þeim á þann hátt að Arctica telji þau fullnægjandi. Viðskiptavinur samþykkir að taka fulla ábyrgð á öllu tjóni sem Arctica kann að verða fyrir vegna viðleitni til að fara að fyrirmælum af ofangreindu tagi.

Uppgjör viðskipta

Uppgjör viðskipta með fjármálagerninga skal fara fram í samræmi við þær reglur sem gilda á viðkomandi verðbréfamarkaði þar sem viðkomandi verðbréfa er aflað eða þar sem þau hafa verið tekin til viðskipta, eigi viðskipti sér stað utan skipulegra verðbréfamarkaða, nema um annað sé samið skriflega.

1. **Viðskipti utan skipulegra verðbréfamarkaða**

Viðskiptavinur samþykkir að Arctica er heimilt að fara að fyrirmælum hans um viðskipti og eiga viðskiptin utan skipulegra verðbréfamarkaða eða markaðstorga fjármálagerninga. Viðskiptavinur samþykkir ennfremur að leggi hann fram skilyrt kaup- eða sölutilboð vegna eins eða fleiri fjármálagerninga er það á hendi Arctica að meta hvort og hvenær skuli birta slík tilboð þannig að það sé aðgengilegt öðrum markaðsaðilum.

1. **Tryggingar**

Arctica kann að krefjast trygginga vegna einstakra viðskipta. Hafi trygginga ekki verið krafist vegna einstakra samninga, áskilur Arctica sér rétt til að gera slíka kröfu síðar. Vilji Viðskiptavinur halda viðskiptunum til streitu, skuldbindur hann sig til að undirrita sérstakan samning um tryggingar, handveðssamning, tryggingabréf eða önnur sambærileg skjöl eftir því sem við á sem eru fullnægjandi að mati Arctica.

1. **Haldsréttur í fjármálagerningum**

Ef krafa vegna viðskipta sem falla undir skilmála þessa er ekki gerð upp á gjalddaga, eða eftir atvikum á gjaldfellingardegi, hefur Arctica haldsrétt í þeim fjármálagerningum og því reiðufé sem er á vörslureikningi Viðskiptavinar hjá Arctica hverju sinni, fyrir greiðslum sem Arctica kann að eiga rétt á frá Viðskiptavini. Arctica er heimilt að skuldfæra bankareikninga og selja þá fjármálagerninga sem hann á haldsrétt í vegna slíkra skulda, svo og vegna vaxta og kostnaðar vegna þeirra.

1. **Skuldajöfnun (nettun) samninga og framsal**

Um skuldajöfnun (nettun) í gjaldeyris- og verðbréfaviðskiptum, þ.m.t. afleiðusamningum, gilda eftirfarandi ákvæði:

1. Ef samningar sem falla undir skilmála þessa fela í sér gagnkvæmar skyldur sem inna á af hendi í sömu greiðslu á sama degi, t.d. sömu mynt eða sömu tegund fjármálagerninga, er Arctica heimilt að krefjast skuldajöfnunar þannig að einungis greiðist mismunur, ef einhver er.
2. Ef samningar sem falla undir skilmála þessa fela í sér gagnkvæmar skyldur sem inna á af hendi sama dag en ekki í sömu greiðslu, er Arctica engu að síður heimilt að krefjast skuldajöfnunar þannig að einungis greiðist mismunur, ef einhver er. Ef greiðslur eru ekki í sömu mynt er Arctica heimilt að umreikna greiðsluna í íslenskar krónur eða aðra umsamda mynt áður en til skuldajöfnunar kemur.
3. Ef skuldir eða skuldbindingar Viðskiptavinar, samkvæmt samningi sem fellur undir skilmála þessa, eru gjaldfelldar, þá er Arctica heimilt að beita skuldajöfnun á kröfur samkvæmt öllum samningum sem falla undir þessa skilmála þessa þannig að hagnaður og tap hvors aðila um sig verði gert upp í einu lagi og þannig eingöngu mismunur koma til greiðslu, ef einhver er.

Um uppgjör samkvæmt grein þessari, þ.e. mat á verðmæti fjármálagerninga og umreikning, fer samkvæmt 13. gr. (Vanefndir og gjaldfellingarheimildir).

Krafa samkvæmt liðum A – C í 1. mgr. greinar þessarar skal sett fram með minnst 2 (tveggja) bankadaga fyrirvara, en samhliða tilkynningu um vanefnd samkvæmt C-lið 1. mgr. greinar þessarar.

Hafi Viðskiptavinur uppfyllt allar skyldur sínar gagnvart Arctica, mun Arctica greiða Viðskiptavini nettófjárhæð viðkomandi krafna í gjaldmiðli þeim sem viðkomandi fjármálagerningur er gefinn út í, nema um annað sé samið skriflega. Gjaldmiðill skal tilgreindur á viðskiptanótu.

Með samþykki Viðskiptavinar fyrir skilmálum þessum er kominn á samningur milli Viðskiptavinar og Arctica í skilningi V. kafla laga nr. 108/2007, um verðbréfaviðskipti, um að skyldur Arctica og Viðskiptavinar samkvæmt samningum um afleiður skuli jafnast hver á móti annarri með skuldajöfnuði, við endurnýjun, vanefnd, greiðslustöðvun, nauðasamninga eða gjaldþrotaskipti og að samningurinn skuli halda gildi sínu að fullu þrátt fyrir ákvæði 91. og 100. gr. laga nr. 21/1991, um gjaldþrotaskipti o.fl. Þá verður tryggingarréttindum sem sett eru til tryggingar viðskiptum með afleiður ekki rift þrátt fyrir ákvæði 137. gr. laga nr. 21/1991, um gjaldþrotaskipti o.fl.

Falli Viðskiptavinur undir ákvæði laga nr. 46/2005, um fjárhagslegar tryggingarráðstafanir, skal Arctica vera heimilt að skuldajafna og fullnusta samninga gagnvart Viðskiptavini í samræmi við ákvæði þeirra laga.

1. **Vanefndir og gjaldfellingarheimildir**

Óveruleg vanefnd

Vanefni Viðskiptavinur skuldbindingar sínar samkvæmt skilmálum þessum eða samningum sem vísa til skilmála þessara, án þess að slík vanefnd teljist veruleg, hefur Viðskiptavinur 2 (tvo) bankadaga til að leiðrétta þau atvik sem leiddu til umræddrar vanefndar.

Veruleg vanefnd

Vanefni Viðskiptavinur verulega skuldbindingar sínar samkvæmt skilmálum þessum eða samningum sem vísa til skilmála þessara, er Arctica heimilt, en ekki skylt, að gjaldfella, gera upp eða loka samningi og/eða samningum, að hluta eða í heild, án fyrirvara. Með gjaldfellingu er átt við að lokadagur samnings er færður fram á gjaldfellingardag. Lokun með mótstæðum samningi sem eyðir heildarmarkaðsáhættu skal fara fram á eðlilegu gengi miðað við markaðsgengi, markaðsvexti og kjör Viðskiptavinar á þeim tíma. Við útreikning á hagnaði/tapi er tekið mið af markaðsaðstæðum á gjaldfellingardegi.

Neðangreind tilvik skulu ávallt skoðast sem veruleg vanefnd í skilningi skilmála þessara:

1. Ef Viðskiptavinur hefur ekki bætt úr vanefnd innan tímafrests þess sem tilgreindur er í 1. mgr. 13. gr. (Óveruleg vanefnd).
2. Ef Viðskiptavinur er í öðrum vanskilum við Arctica en þeim sem falla undir skilmála þessa og hefur ekki bætt úr þeim innan 2ja (tveggja) bankadaga frá því vanskil hófust, eða er ítrekað í vanskilum við Arctica.
3. Ef Viðskiptavinur brýtur gegn ákvæðum samninga við Arctica um tryggingar eða tryggingarráðstafanir.
4. Ef undirritaðir og vottaðir skriflegir samningar hafa ekki borist Arctica á tölvupósti eða símbréfi í samræmi við skilmála þessa eða innan 2ja (tveggja) bankadaga frá dagsetningu samnings eða fyrir gjalddaga/uppgjörsdag ef hann er innan þeirra tímamarka.
5. Ef frumrit skriflegra samninga hafa ekki borist Arctica á pappír í samræmi við skilmála þessa eða innan 21 (tuttugu og eins) dags frá dagsetningu samnings eða fyrir gjalddaga ef hann er innan þeirra tímamarka.
6. Ef (i) gert er fjárnám hjá Viðskiptavini, (ii) Viðskiptavinur óskar eftir greiðslustöðvun, (iii) Viðskiptavinur leitar eftir nauðasamningum, (iv) Viðskiptavinur gerir samninga við almenna kröfuhafa um niðurfellingu skulda að hluta, (v) lögð er fram beiðni um gjaldþrotaskipti Viðskiptavinar (eða lög heimila eða gera kröfu um að slík beiðni sé lögð fram), (vi) beiðni er lögð fram um nauðungarsölu eigna Viðskiptavinar, eða (vii) fjárhag Viðskiptavinar er þannig háttað að verulegar líkur eru á því að hann muni ekki geta staðið við skuldbindingar sínar samkvæmt skilmálum þessum eða þeim samningum sem gerðir hafa verið á grundvelli þeirra.
7. Ef Viðskiptavinur er lögaðili og hefur vanrækt að tilkynna Arctica um ákvörðun um samruna, skiptingu eða breytingu á tilgangi félags, eða vanrækir upplýsingaskyldu sína samkvæmt 18. gr. (Upplýsingaskylda og tilkynningar Viðskiptavinar).
8. Ef Viðskiptavinur veitir rangar eða ófullnægjandi upplýsingar við upphaf viðskipta eða tilkynnir ekki um breytingar á áður veittum upplýsingum eða upplýsingum sem áhrif geta haft á samninga milli aðila.
9. Inni Viðskiptavinur ekki greiðsluskyldu sína af hendi á uppgjörsdegi fjármálagernings eða samnings.

Tilkynningar

Arctica skal tilkynna Viðskiptavini um gjaldfellingu skuldbindingar hans, uppgjör eða lokun samnings/samninga vegna verulegra vanefnda. Arctica er heimilt að senda slíka tilkynningu með símtali, tölvupósti eða símbréfi.

Aðferð við uppgjör, verðmat og umreikning

Komi til skuldajöfnunar, gjaldfellingar eða lokunar samninga annast Arctica útreikning á hagnaði/tapi Viðskiptavinar af viðkomandi samningum. Arctica skal senda Viðskiptavini þann útreikning eigi síðar en 21 (tuttugu og einum) degi eftir gjaldfellingu eða lokun samninga, geri Viðskiptavinur kröfu þess efnis.

Við mat á markaðsverðmæti skráðra fjármálagerninga er Arctica heimilt, en ekki skylt, að miða við lokaverð á viðkomandi markaði daginn áður en matið fer fram nema annað komi fram í samningi. Þá er Arctica einnig heimilt að miða verðmatið við lokaverð fleiri viðskiptadaga og taka tillit til veltu verðbréfanna einstaka daga, t.d. hafi verðmyndun daginn fyrir mat verið óeðlileg að mati Arctica. Arctica skal framkvæma verðmat á óskráðum fjármálagerningum og skal við það taka mið af því verði sem leiðandi fjármálafyrirtæki, sem eiga viðskipti við Arctica með viðkomandi fjármálagerning, greiða fyrir þau.

Arctica er heimilt en ekki skylt að umreikna kröfur í erlendri mynt yfir í íslenskar krónur á gjaldfellingardegi, eða eftir atvikum á gjalddaga kröfu, eða síðar. Skal í slíkum tilvikum miðað við skráð kaupgengi Seðlabanka Íslands kl. 11.00 á uppgjörsdegi nema annað komi fram í samningi.

Séu skuldbindingar Viðskiptavinar gjaldfelldar eða samningi eða samningum lokað eða þeir eru gerðir upp, í heild eða að hluta, hefur Arctica fulla heimild, án frekari fyrirvara, til að leita fullnustu fyrir öllum kröfum sínum, á hvern þann hátt sem Arctica kýs.

Dráttarvaxtaútreikningur

Viðskiptavinur skal greiða dráttarvexti af kröfu Arctica frá og með gjalddaga eða eftir atvikum gjaldfellingardegi ef krafa er gjaldfelld fyrir umsaminn gjalddaga. Ógreiddir dráttarvextir leggjast við höfuðstól skuldar á 12 (tólf) mánaða fresti, í fyrsta sinn 12 (tólf) mánuðum eftir fyrsta dag vanskila, hvort sem hún er í krónum eða erlendri mynt.

Kröfur í íslenskum krónum

Kröfur í íslenskum krónum eða kröfur sem umreiknaðar hafa verið í íslenskar krónur samkvæmt grein þessari, skulu bera dráttarvexti í samræmi við ákvörðun Seðlabanka Íslands á hverjum tíma um grunn dráttarvaxta og vanefndaálags, sbr. ákvæði III. kafla laga nr. 38/2001, um vexti og verðtryggingu, af gjaldfallinni eða gjaldfelldri fjárhæð frá og með gjalddaga eða gjaldfellingardegi til greiðsludags.

Kröfur í erlendum myntum

Kröfur í erlendum myntum, sem ekki eru umreiknaðar í íslenskar krónur, skulu bera dráttarvexti sem eru 7,5% (sjö komma fimm prósentustigum) hærri en þeir vextir sem samið var um í viðkomandi viðskiptum, þ.e. leggja skal 7,5 við umsamda vaxtaprósentu. Hafi verið samið um dráttarvexti í samningi um viðskipti skulu þó þau ákvæði gilda.

Beri krafan ekki samningsvexti, t.d. vegna þess að um staðgreiðsluviðskipti með fjármálagerning var að ræða, skulu dráttarvextir vera sem hér segir:

1. Kröfur í evrum skulu bera eins mánaðar EURIBOR vexti eins og þeir ákvarðast hverju sinni, að viðbættu 12,5% (tólf komma fimm prósentustiga) vanefndaálagi, af gjaldfallinni eða gjaldfelldri fjárhæð frá gjalddaga eða gjaldfellingardegi til greiðsludags.
2. Kröfur í öðrum erlendum myntum skulu bera eins mánaðar LIBOR vexti eins og þeir ákvarðast fyrir viðkomandi gjaldmiðil hverju sinni, að viðbættu 12,5% (tólf komma fimm prósentustiga) vanefndaálagi, af gjaldfallinni eða gjaldfelldri fjárhæð frá gjalddaga til greiðsludags. Komi viðkomandi gjaldmiðill almennt ekki fram í vaxtatöflu á BBAM-síðu Bloomberg, skulu vextir taka mið af öðrum vöxtum á millibankamarkaði eða gjaldmiðlaskiptamarkaði sem Arctica gefur upp hverju sinni.

Kostnaður

Komi til vanefnda af hálfu Viðskiptavinar skuldbindur hann sig til að greiða Arctica allan kostnað sem Arctica leggur út vegna vanefndanna, málssóknar eða annarra réttargjalda, lögmannsþóknunar eða annars er Arctica ber að greiða, svo og annan lögfræðilegan kostnað vegna innheimtu samkvæmt skilmálum þessum, auk kostnaðar samkvæmt gjaldskrá.

Fullnustuheimildir

Komi til þess að skuldbindingar Viðskiptavinar séu gjaldfelldar eða samningum lokað, að hluta til eða öllu, er Arctica heimilt án frekari fyrirvara að leita fullnustu fyrir kröfum sínum í þeim tryggingum sem Viðskiptavinur hefur sett og eignum sem Arctica á haldsrétt í á vörslureikningum Viðskiptavinar hjá Arctica eða vörslu- og uppgjörsaðilum Arctica. Arctica er í sjálfsvald sett hvort leitað er fullnustu í öllum tryggingum sem hafa verið settar eða haldlögðum eignum, eða einungis hluta þeirra og þá í hvaða röð það er gert.

Arctica er heimilt að leita fullnustu hvort heldur með því að láta selja hið veðsetta eða hið haldlagða nauðungarsölu til fullnustu á skuld án undangengins dóms, sáttar eða aðfarar samkvæmt 6. gr. laga nr. 90/1991, um nauðungarsölu, að því marki sem þörf er á til að Arctica fái fullnaðargreiðslu, eða selja hið veðsetta eða hið haldlagða á markaði eða taka til sín hluti að eigin vali að því marki sem þörf er á til fullnustu á kröfum Arctica.

1. **Þóknanir, gjaldtaka og annar kostnaður**

Viðskiptavinur skal greiða Arctica þóknanir og gjöld fyrir veitta þjónustu í samræmi við gjaldskrá Arctica eins og hún er á hverjum tíma. Gjaldskrá Arctica er aðgengileg á vefslóðinni www.arctica.is/upplysingar. Þóknanir geta í ákveðnum tilfellum og samkvæmt samningi milli Viðskiptavinar og Arctica verið hærri eða lægri en þóknanir í gjaldskrá Arctica.

Auk þóknana og gjalda fyrir þjónustu Arctica skal Viðskiptavinur endurgreiða Arctica allan annan kostnað, svo sem þóknanir og gjöld vegna fyrirmæla um viðskipti, vörsluþóknanir, framsalsgjöld, skráningargjöld og stimpilgjöld, auk annarra skatta og opinberra gjalda, sem kunna að verða lögð á viðskipti hans sem falla undir skilmála þessa.

Viðskiptavini ber að greiða gjöld, þóknanir og kostnað þegar þess er krafist og telst sá dagur gjalddagi ef ekki er um annað samið. Viðskiptavinur samþykkir að þóknanir, gjöld og kostnað sem honum ber að greiða í samræmi við skilmála þessa skuli Viðskiptavinur greiða án nokkurra skilyrða, án skuldajöfnunar af sinni hálfu, né gagnkröfu eða frádráttar af neinu tagi.

Við uppgjör á sölu fjármálagerninga skulu áfallin gjöld, kostnaður og þóknanir dragast frá greiðslu nema Arctica og Viðskiptavinur hafi samið um annað skriflega. Á sama hátt skulu áfallin gjöld, kostnaður og þóknanir leggjast ofan á greiðslu þegar um kaup Viðskiptavinar á fjármálagerningum er að ræða.

Ef Viðskiptavinur greiðir ekki þóknanir, kostnað eða gjöld á gjalddaga, skal hann greiða dráttarvexti af slíkum kröfum í samræmi við 13. gr. skilmála þessara (Vanefndir og gjaldfellingarheimildir).

1. **Ábyrgð**

Viðskiptavini er ljóst að þau viðskipti sem hann kann að eiga á grundvelli skilmála þessara geta verið sérstaklega áhættusöm. Viðskipti með óskráða fjármálagerninga eru mun áhættusamari en með skráða fjármálagerninga, m.a. þar sem oft liggja engar áreiðanlegar upplýsingar fyrir um útgefendur þeirra og seljanleiki og verðmyndun er að jafnaði minni en skráðra fjármálagerninga, sem leiðir til þess að lengri tíma getur tekið að koma óskráðum fjármálagerningum í verð og meiri óvissa fylgir verðlagningu þeirra. Þá getur mikil áhætta verið fólgin í afleiðuviðskiptum. Eins geta verðmæti fjárfestingar Viðskiptavinar velt á því verðflökti sem kann að vera á fjármálamörkuðum hérlendis sem erlendis. Viðskiptavinur skal forðast að stunda viðskipti með fjármálagerninga ef hann er ekki meðvitaður um þá áhættu sem fylgir gerningunum og skal að fyrra bragði gera Arctica viðvart ef vafi leikur á vitneskju hans þar að lútandi. Nánari upplýsingar um þá áhættu sem fylgir því að eiga viðskipti með mismunandi fjármálagerninga veita starfsmenn markaðsviðskipta Arctica og einnig eru upplýsingar að finna á vefsíðu Arctica www.arctica.is/upplysingar.

Arctica veitir ekki fjárfestingarráðgjöf um einstök viðskipti í skilningi 4. tl. 1. mgr. 2. gr. laga nr. 108/2007, um verðbréfaviðskipti, nema um slíkt sé sérstaklega samið á milli Viðskiptavinar og Arctica. Viðskiptavini ber því að afla sér fjárfestingarráðgjafar utanaðkomandi sérfræðinga telji hann hennar þörf. Óski Viðskiptavinur eftir áliti starfsmanna Arctica á tilteknum viðskiptum er áréttað að það álit sem starfsmenn Arctica kunna að láta Viðskiptavini í té á grundvelli slíkrar beiðni er eingöngu byggt á skoðunum viðkomandi starfsmanns á þeim tíma og getur breyst án fyrirvara, en skal ekki skoðast sem aðstoð við val á fjárfestingakostum sem í boði eru hverju sinni.

Arctica ber hvorki ábyrgð á að fjármálagerningar beri þá ávöxtun sem Arctica eða Viðskiptavinur hefur væntingar um, né heldur að þróun gjaldmiðla verði með þeim hætti er aðilar kunna að gera sér vonir um. Þá ber Arctica ekki ábyrgð á meintu tjóni Viðskiptavinar vegna lækkunar á gengi fjármálagerninga eða breytinga á gengisþróun í kjölfar gjaldfellingar, t.d. meints hagnaðar Viðskiptavinar á gengisþróun, ef ekki hefði komið til gjaldfellingar.

Viðskiptavinur gerir sér grein fyrir að í viðskiptum Arctica sem falla undir skilmála þessa felst hvorki viðskiptavakt né eignastýring. Af því leiðir að Arctica ábyrgist ekki tilkynningar til Viðskiptavinar um stöðu samninga eða lokun þeirra við ákveðin mörk, nema samið sé sérstaklega um slíkt. Það er því á ábyrgð Viðskiptavinar að fylgjast með stöðu og þróun þeirra samninga sem hann hefur gert við Arctica.

Hafi Arctica nýtt milligöngu þriðja aðila við framkvæmd viðskiptafyrirmæla Viðskiptavinar, ber Arctica enga ábyrgð á athöfnum eða athafnaleysi þess aðila nema í þeim tilfellum sem Arctica hefur ekki gætt að eigin stefnu um framkvæmd viðskiptafyrirmæla við val á slíkum aðila. Hafi Arctica nýtt milligöngu ákveðins aðila samkvæmt fyrirmælum frá Viðskiptavini ber Arctica ekki undir neinum kringumstæðum ábyrgð á athöfnum þess aðila eða athafnaleysi.

Þar sem markaðsaðstæður geta breyst verulega á skömmum tíma getur Arctica ekki ábyrgst að unnt sé að afgreiða beiðni Viðskiptavinar um viðskipti á umbeðnu gengi eða eftir tilteknum óskum hans. Arctica ber ekki ábyrgð á því tjóni eða tapi sem Viðskiptavinur kann að verða fyrir við það að ósk um gerð samnings, ósk hans um afgreiðslu eða fyrirmæli um viðskipti séu afgreidd á óhagstæðara gengi en hann gerði ráð fyrir, t.d. vegna gengisþróunar á þeim tíma sem það tekur að afgreiða óskina eða tæknilegra örðugleika sem upp kunna að koma við afgreiðslu og viðskipti. Þetta ákvæði á þó einungis við svo fremi að óskin hafi að öðru leyti verið afgreidd í samræmi við fyrirmæli Viðskiptavinar.

Arctica ber ekki ábyrgð á því ef Viðskiptavinur vanefnir skyldur sínar gagnvart Arctica þannig að Arctica gengur að tryggingum eða beitir heimildum sínum til sölu tryggingaandlaga eða gengur að þeim að öðru leyti, á lægra verði eða gengi en Viðskiptavinur kann að hafa gert ráð fyrir.

Verði lagður skattur eða opinber gjöld á viðskipti sem falla undir skilmála þessa skal Viðskiptavinur greiða þau viðbótargjöld beint til viðkomandi yfirvalds þannig að Arctica fái að fullu greidda þá fjárhæð sem greiða skal til Arctica samkvæmt viðkomandi samningi. Arctica ber ekki ábyrgð á tjóni sem Viðskiptavinur kann að verða fyrir ef skattur eða opinber gjöld sem taka á af Viðskiptavini eru ekki tekin eða eru ranglega tekin.

Arctica ber ekki ábyrgð á tjóni eða tapi sem Viðskiptavinur kann að verða fyrir og stafar af óviðráðanlegum atvikum (force majeure), s.s. náttúruhamförum, hryðjuverkum, styrjöldum, yfirvofandi stríðsátökum eða ófriði, farsótta, verkföllum, verkbönnum, lokunum landamæra, viðskipta- eða hafnarbanni eða annarra sambærilegra atvika. Þá ber Arctica ekki ábyrgð á tjóni eða tapi sem stafar af atburðum sem eru stjórnmálalegs, fjármálalegs, félagslegs, efnahagslegs eða tæknilegs eðlis, þ. á m. vegna rofs á fjarskiptum, og eru líkleg til að koma í veg fyrir, rjúfa eða trufla að hluta eða öllu leyti þá þjónustu sem Arctica veitir jafnvel þótt slíkir atburðir flokkist ekki undir óviðráðanleg atvik.

Arctica ber ekki ábyrgð á tjóni, beinu eða óbeinu, sem Viðskiptavinur kann að verða fyrir vegna íslenskrar eða erlendrar löggjafar eða reglna, eða aðgerða sem íslensk eða erlend opinber yfirvöld grípa til eða láta hjá líða að grípa til. Þá er Arctica ekki ábyrgt fyrir neinu tjóni Viðskiptavinar, beinu eða óbeinu, sem hann kann að verða fyrir vegna aðgerða eða aðgerðaleysis íslenskra eða erlendra kauphalla, markaða eða markaðstorga, vörsluaðila, verðbréfamiðstöðva eða annarra fjármálafyrirtækja sem hafa með höndum starfsleyfisskylda starfsemi og veita sambærilega þjónustu.

Arctica ber ekki ábyrgð á tapi eða tjóni, beinu og óbeinu, Viðskiptavinar sem kann að orsakast af tæknilegum bilunum eða villum í hugbúnaði, stýrikerfum, netkerfum, fjarskiptakerfum (þ. á m. símum, SWIFT, símbréfstækjum og hliðstæðum búnaði), rofi eða truflunum í slíkum kerfum, rafmagnsleysi, bilunum og truflunum í tölvukerfum, tækjum og vélbúnaði, hvort sem slíkur búnaður er í eigu Arctica eða notaður af Arctica, eða skemmdum í gagnaskrám óháð því hvort Arctica eða þriðji aðili ber ábyrgð á rekstri kerfanna.

Arctica ber enga ábyrgð á tapi, tjóni, kostnaði eða útgjöldum, hvort sem er vegna vanrækslu, samningsbrots, villandi upplýsinga eða annars, sem Viðskiptavinur verður fyrir vegna samningssambands sem stofnað er til á grundvelli skilmála þessara eða annarra samninga sem skilmálar þessir ná til, nema slíkt tap sé fyrirsjáanleg afleiðing eða beinlínis komið til vegna stórkostlegs gáleysis Arctica, ásetnings eða svika. Ábyrgð Arctica nær ekki undir nokkrum kringumstæðum yfir óbeint tjón sem Viðskiptavinur eða þriðji aðili verður fyrir eða tjón vegna hagnaðarmissis, né nær ábyrgð Arctica yfir tap á viðskiptavild eða tap á viðskiptatækifærum sem koma upp eða verða í tengslum við skilmála þessa, hvort sem er vegna vanrækslu, samningsbrots, villandi upplýsinga eða af öðrum orsökum.

Nú kemur upp ástand sem vísað er til í grein þessari og það kemur í veg fyrir að Arctica geti innt af hendi samningsskyldur sínar fyrir Viðskiptavin, í heild eða að hluta, í samræmi við fyrirmæli um viðskipti, og skal þá skylda Arctica til að inna slík fyrirmæli af hendi frestast þar til framangreindu ástandi léttir og hægt er að fara að þeim, t.d. þegar markaðir opna aftur eða verkfalli afléttir. Ef framangreint ástand leiðir til þess að ekki er hægt að inna af hendi greiðslur eða taka við greiðslum í samræmi við fyrirmæli eða samninga, skal hvorki Viðskiptavinur eða Arctica þurfa að greiða vexti vegna þess að slíkar greiðslur frestast.

1. **Hagsmunaárekstrar**

Viðskiptavini er kunnugt um að Arctica er verðbréfafyrirtæki og tekur þátt í viðskiptum á markaði fyrir aðra viðskiptavini sína á sama tíma. Arctica hefur sett sér stefnu um ráðstafanir gegn hagsmunaárekstrum þar sem mælt er fyrir um ráðstafanir til að koma í veg fyrir hagsmunaárekstra milli Arctica og Viðskiptavinar, sem og milli viðskiptavina Arctica. Verði Arctica kunnugt um að það hafi hagsmuni eða skyldur sem stangast á við hagsmuni Viðskiptavinar samkvæmt framangreindri stefnu Arctica, þá skal Arctica bregðast við í samræmi við stefnuna og gera þær ráðstafanir sem raunhæfar kunna að teljast til þess að tryggja að Viðskiptavinur hljóti ekki skaða af slíkum hagsmunaárekstrum. Arctica er ekki skylt að upplýsa um umfang slíkra hagsmuna né um tekjur eða ágóða sem tengjast slíkum hagsmunum eða skyldum, enda kann Arctica að vera óheimilt að greina frá slíkum upplýsingum.

1. **Upplýsingaskylda og tilkynningar Arctica**

Arctica sendir Viðskiptavini staðfestingu, skriflega eða með rafrænum hætti, á sérhverjum viðskiptum með fjármálagerninga og gjaldeyri sem gerð eru fyrir Viðskiptavin, innan 15 (fimmtán) daga frá því að viðskiptin áttu sér stað. Geri Viðskiptavinur ekki athugasemd við staðfestinguna svo fljótt sem kostur er, þó eigi síðar en innan 30 (þrjátíu) daga frá dagsetningu hennar, er Arctica heimilt að líta svo á að staðfestingin hafi að geyma réttar upplýsingar um viðskiptin, nema hún geymi augljóslega rangar eða ófullnægjandi upplýsingar. Komi slíkar villur í ljós skulu þær leiðréttar og tilkynning send þess efnis. Gögn Arctica skulu, nema sýnt sé fram á að þau séu röng, vera sönnunargögn um samskipti Viðskiptavinar og Arctica í tengslum við þá þjónustu sem veitt er á grundvelli skilmála þessara.

Ef til gjaldfellingar samnings kemur eða Viðskiptavinur vanefnir að greiða á gjalddaga, skal Arctica senda Viðskiptavini tilkynningu um útreikning Arctica á greiðsluskyldunni og eftir atvikum verðmæti trygginga sem gengið hefur verið að. Senda skal tilkynninguna innan 21 (tuttugu og eins) dags frá gjalddaga, gjaldfellingu eða þeim degi sem gengið var að tryggingu.

Arctica sendir Viðskiptavini yfirlit og upplýsingar um veitta þjónustu í samræmi við ákvæði laga og reglna þar um. Slík yfirlit hafa meðal annars að geyma upplýsingar um kostnað við þjónustu. Óski Viðskiptavinur eftir frekari yfirlitum eða staðfestingum eða á öðru formi, ber hann kostnað sem af því kann að hljótast.

1. **Upplýsingaskylda og tilkynningar Viðskiptavinar**

Með samþykki skilmála þessara skuldbindur Viðskiptavinur sig til þess að tilkynna Arctica þegar í stað:

* Um öll fyrirliggjandi eða fyrirsjáanleg vanefndatilvik samkvæmt skilmálum þessum og samningum þeim tengdum, sbr. 13. gr. (Vanefndir og gjaldfellingarheimildir).
* Ef breytingar verða á áður veittum upplýsingum um Viðskiptavin, þar á meðal hvers konar upplýsingum eða forsendum sem leitt geta til breytinga á flokkun Arctica á honum sem almennum fjárfesti, fagfjárfesti eða viðurkenndum gagnaðila.
* Ef Viðskiptavinur er ekki lengur raunverulegur eigandi fjármuna eða fjármálagerninga þeirra sem hann kann að hafa afhent Arctica.
* Ef Viðskiptavinur verður innherji eða fjárhagslega tengdur aðili samkvæmt XIII. kafla laga um verðbréfaviðskipti eða ef aðrar sambærilegar ástæður takmarka heimild Viðskiptavinar til að eiga viðskipti með ákveðna fjármálagerninga eða gjaldeyri. Arctica ber ekki ábyrgð á tilkynna um innherjaviðskipti. Sama gildir um tilkynningaskyldu sem kann að falla á Viðskiptavin vegna flöggunarreglna, sbr. ákvæði laga um verðbréfaviðskipti.
* Ef Viðskiptavinur, sem er einstaklingur, andast eða Viðskiptavinur, sem er lögaðli, er slitið, skal gera Arctica viðvart við fyrsta tækifæri og skal þar til bær aðili upplýsa Arctica um ráðstöfun réttinda og skyldna Viðskiptavinar. Hafi Arctica ekki fengið upplýsingar frá slíkum aðila skulu áður gefnar upplýsingar, t.d. um heimildir til að koma fram fyrir hönd Viðskiptavinar, teljast réttar auk þess sem Arctica er þá heimilt að gjaldfella og/eða loka samningum Viðskiptavinar við Arctica. Ber Arctica enga ábyrgð á tjóni sem kann að verða vegna þessa. Arctica áskilur sér jafnframt rétt til að neita að fylgja fyrirmælum ef minnsta óvissa er um það hver skuli hafa rétt til að taka ákvarðanir varðandi réttindi og skyldur Viðskiptavinar eftir andlát/slit hans og ber Arctica enga ábyrgð vegna tjóns sem stafa kann af því.
* Ef Viðskiptavinur er lögaðili og verulegar breytingar verða á eignarhaldi eða ákvörðun er tekin um samruna, uppskiptingu, slit eða annars konar endalok lögaðilans. Sama gildir ef breytingar verða á veittri prókúru fyrir lögaðilann eða breyting á tilgangi lögaðilans. Fram til þess tíma að Arctica hafa borist skriflegar upplýsingar um breytingar hvað þetta varðar, er Arctica rétt að líta á áður veittar upplýsingar sem hinar réttu. Arctica er heimilt að segja upp öllum samningum sem í gildi eru milli Arctica og Viðskiptavinar, telji Arctica að framangreindar breytingar hafi verulega neikvæð áhrif á rekstrargrundvöll, fjárhagsstöðu eða getu Viðskiptavinar til að standa við skuldbindingar sínar. Ákveði Arctica að segja samningum upp í samræmi við ákvæði þetta, skal uppsagnarfrestur vera 3 (þrír) dagar frá því Arctica tilkynnir Viðskiptavini um þá ákvörðun sína að segja upp samningum Viðskiptavinar við Arctica. Allir samningar skulu þá falla í gjalddaga strax að liðnum uppsagnarfresti og skal fjárhagslegt uppgjör fara fram þá þegar. Að öðru leyti fer um uppsögn og uppsagnarfrest aðila samkvæmt ákvæðum skilmála þessara.
* Ef einhverjar þær breytingar verða á högum Viðskiptavinar, hvort sem hann er einstaklingur eða lögaðili, þannig að gögn sem afhent eru í upphafi viðskipta eiga ekki lengur við, t.d. ef skipt er um prókúruhafa, framkvæmdastjóra/forstjóra eða umboðsmann. Skulu þá ný gögn lögð fram án tafar.
* Ef aðrar breytingar verða á eða hjá Viðskiptavini sem áhrif geta haft á samninga milli aðila.

Ef Viðskiptavinur er lögaðili, skuldbindur hann sig til þess að senda Arctica, auk þeirra gagna sem Viðskiptavinur afhendir samkvæmt 3. gr. (Upphaf viðskipta), endurskoðaðan ársreikning og öll árshlutauppgjör sem árituð eru af endurskoðanda. Þessi gögn skulu send um leið og þau liggja fyrir.

1. **Hljóðritun símtala**

Viðskiptavini er kunnugt um og samþykkir að símtöl milli Viðskiptavinar og Arctica kunna að vera hljóðrituð án sérstakrar tilkynningar í hvert skipti. Viðskiptavinur fellst á að slíkar hljóðritanir megi leggja fram í dómsmáli eða nota sem sönnunargagn í öðrum tilvikum ef upp kemur ágreiningur um hvað aðilum fór á milli, svo sem um forsendur og/eða framkvæmd einstakra samninga. Hljóðritun er gerð til að tryggja betur öryggi Viðskiptavinar og Arctica og koma í veg fyrir hugsanlegan misskilning. Arctica ber ekki ábyrgð á því ef hljóðritun símtala hefur ekki átt sér stað, enda óvíst að öll símtöl séu hljóðrituð.

Öll hljóðritun símtala skal vera í samræmi við ákvæði persónuverndarlaga og laga um fjarskipti. Skoðun og afhending upptaka er aðeins heimil ákveðnum starfsmönnum Arctica og yfirvaldi, s.s. lögreglu og eftirlitsstofnunum. Að öðru leyti skal Arctica fara með upptökur símtala líkt og með aðrar upplýsingar er lúta bankaleynd.

1. **Trúnaður og óhlutdrægni**

Viðskiptavinur og Arctica skuldbinda sig til þess að fara með öll viðskipti og samskipti, sem fram fara á grundvelli skilmála þessara, og samninga sem gerðir eru á grundvelli þeirra, sem trúnaðarmál, nema lög bjóði annað.

Arctica, starfsmenn þess og hverjir þeir sem taka að sér verk fyrir Arctica, eru samkvæmt ákvæðum laga um fjármálafyrirtæki, bundnir þagnarskyldu um allt það sem þeir fá vitneskju um við framkvæmd starfa sinna og varða viðskipta- eða einkamálefni viðskiptavina Arctica, nema skylt sé að veita upplýsingar samkvæmt lögum. Þagnarskylda þessi helst þrátt fyrir að viðkomandi láti af störfum hjá Arctica.

Arctica ber að gæta trúnaðar gagnvart Viðskiptavini um öll viðskipti hans við Arctica og önnur atriði er varða hag hans og leynt eiga að fara samkvæmt lögum eða eðli máls. Viðskiptavini er þó kunnugt um að Arctica kann að vera skylt að afhenda innlendum eða erlendum yfirvöldum eða eftirlitsstofnunum, t.d. lögregluyfirvöldum, samkeppnisyfirvöldum, skattyfirvöldum, Fjármálaeftirliti, kauphöllum eða öðru þar til bæru yfirvaldi, upplýsingar um viðskipti Viðskiptavinar ef beiðni þar um kemur frá viðeigandi yfirvaldi og fullnægjandi heimildir hlutaðeigandi yfirvalds eru til staðar.

Samkvæmt reglum ýmissa ríkja getur Arctica verið skylt, að viðlagðri refsiábyrgð og missi atkvæðisréttar, að upplýsa um raunverulega eigendur hlutabréfa í hlutafélögum hvort sem flöggunarmörkum er náð eður ei. Óski Viðskiptavinur eftir að eiga viðskipti á slíkum mörkuðum felst í slíkri ósk heimild til handa Arctica og vörsluaðilum, en ekki skylda, til að upplýsa viðkomandi skipulegan verðbréfamarkað eða hlutaskrá um eignarhaldið.

Viðskiptavini er kunnugt um að Arctica getur sjálft verið mótaðili í samningum eða einstökum viðskiptum en gerir sér jafnframt grein fyrir að Arctica er skylt að gæta fyllstu óhlutdrægni gagnvart Viðskiptavini í starfsemi sinni lögum samkvæmt og sjá til þess að hann njóti jafnræðis í viðskiptum varðandi öll atriði er máli skipta. Eigin viðskipti Arctica á markaði skulu á engan hátt rekast á við hagsmuni Viðskiptavinar eða njóta forgangs og skal Viðskiptavinur í slíkum tilvikum upplýstur í samræmi við kröfur laga og reglugerða á hverjum tíma. Einnig skal Arctica forðast að haga viðskiptum Arctica með þeim hætti að þau gefi tilefni til að ætla að þau rekist á við hagsmuni Viðskiptavinar. Viðskiptavini er í þessum efnum bent á stefnu Arctica um ráðstafanir gegn hagsmunaárekstrum.

1. **Ýmis ákvæði**

Skilmálar þessir og þeir samningar sem gerðir eru á grundvelli þeirra lúta íslenskum lögum, sbr. t.d. lög nr. 108/2007, um verðbréfaviðskipti, lög nr. 128/2011, um verðbréfasjóði, fjárfestingarsjóði og fagfjárfestasjóði, og lög nr. 161/2002, um fjármálafyrirtæki.

Verði ágreiningur milli aðila í tengslum við túlkun skilmála þessara, eða samninga gerðra á grundvelli þeirra, skulu þeir leitast við að leysa þann ágreining með samkomulagi sín á milli. Náist slíkt samkomulag ekki, er aðilum heimilt að leggja ágreininginn fyrir dómstóla og skal málið þá rekið fyrir Héraðsdómi Reykjavíkur.

Viðskiptavinur getur jafnframt lagt ágreining vegna túlkunar á skilmálum þessum eða samningum sem gerðir eru á grundvelli þeirra fyrir Úrskurðarnefnd um viðskipti við fjármálafyrirtæki. Nánari upplýsingar um Úrskurðarnefndina er að finna á heimasíðu Fjármálaeftirlitsins á (www.fme.is).

Arctica áskilur sér rétt til að fella skilmála þessa úr gildi, bæta við þá eða breyta hvenær sem er. Þýðingarmiklar breytingar á skilmálum þessum skulu kynntar Viðskiptavini bréflega eða rafrænt eigi síðar en 30 (þrjátíu) dögum áður en slíkir nýir/breyttir skilmálar taka gildi. Í tilkynningu um nýja/breytta skilmála skal vakin athygli á því í hverju breytingarnar felast og á rétti Viðskiptavinar til að segja upp viðskiptum og þar með skilmálum þessum. Skal uppgjör þá fara fram í samræmi við skilmála þessa og, eftir atvikum, á grundvelli einstakra samninga. Haldi Viðskiptavinur viðskiptum sínum áfram eftir að nýir/breyttir skilmálar hafa tekið gildi, telst hann samþykkur þeim breytingum sem orðið hafa. Rafrænar kynningar Arctica samkvæmt ákvæði þessu geta farið fram með tölvupósti sem Viðskiptavinur hefur gefið upp og með því að vísa Viðskiptavini á heimasíðu Arctica þar sem er að finna frekari upplýsingar um nýja skilmála eða breytingar á skilmálum þessum.

Breytingar á skilmálum þessum munu ekki hafa áhrif á löggerninga sem gerðir eru, eða er lokið, fyrir þann tíma sem breytingarnar taka gildi.

Skilmálar þessir eru ótímabundnir, en báðum aðilum er heimilt að segja þeim upp með því að senda gagnaðila skriflega uppsögn. Þrátt fyrir uppsögn, eru aðilar bundnir af fyrirmælum, viðskiptum og samningum sem gerðir hafa verið fyrir uppsögn en eru óafgreiddir eða óuppgerðir, sem skulu gerðir upp í samræmi við ákvæði skilmála þessara. Ákvæði 15. gr. skilmála þessara um ábyrgð og 20. gr. samnings þessa um trúnað og óhlutdrægni gilda ótímabundið óháð því hvort að skilmálar þessir eru fallnir úr gildi eður ei.

Viðskiptavini er óheimilt að framselja réttindi sín eða skyldur samkvæmt skilmálum þessum eða samningum sem gerðir eru á grundvelli þeirra nema með skriflegu samþykki Arctica. Arctica er heimilt að framselja réttindi sín og skyldur samkvæmt skilmálum þessum og samningum byggðum á þeim í heild eða að hluta til annars fjármálafyrirtækis í skilningi laga nr. 161/2002. Við þær aðstæður og í þeim tilgangi er Arctica heimilt að afhenda skilmála þessa og samninga milli aðila byggða á þeim og litið skal svo á að samkvæmt skilmálum þessum séu uppfyllt skilyrði 60. gr. laga nr. 161/2002, um að Viðskiptavinur sé samþykkur miðlun trúnaðarupplýsinga um sig.

(*UNDIRSKRIFTIR Á NÆSTU BLAÐSÍÐU*)

**Undirskriftarsíða**

|  |  |  |  |
| --- | --- | --- | --- |
| Nafn Viðskiptavinar: | | Kennitala: | |
| Lögheimili: | | Póstnr. og sveitarfélag: | |
| Sími: | Fax: | | Tölvupóstfang: |

Ofangreindur og undirritaður Viðskiptavinur staðfestir að hann hafi móttekið Almenna skilmála Markaðsviðskipta Arctica Finance hf., kynnt sér efni þeirra og sættir sig við þá að öllu leyti. Undirritaður staðfestir ennfremur að hafa kynnt sér og skilið eftirfarandi:

1. Samantekt Arctica Finance hf. um flokkun viðskiptavina
2. Yfirlit Arctica Finance hf. yfir áhættur fjármálagerninga
3. Stefnu Arctica Finance hf. um ráðstafanir gegn hagsmunaárekstrum
4. Stefnu Arctica Finance hf. um framkvæmd viðskiptafyrirmæla

Með undirritun Viðskiptavinar á skilmála þessa staðfestir Viðskiptavinur að eftirtaldir aðilar sem hakað er við hafi fullt og ótakmarkað umboð til að eiga viðskipti við Arctica í samræmi við skilmála þessa, rita undir samninga og gefa fyrirmæli:

|  |  |  |  |  |  |
| --- | --- | --- | --- | --- | --- |
|  |  | Framkvæmdastjóri/Forstjóri á hverjum tíma | | | |
|  |  | Prókúruhafar á hverjum tíma | | | |
|  |  | Fjármálastjóri á hverjum tíma | | | |
|  |  | Aðrir tilgreindir hér að neðan | | | |
| Nafn: | | Kennitala: | |
| Lögheimili: | | Póstnr. og sveitarfélag: | |
| Sími: | Fax: | | Tölvupóstfang: |
|  | |  | |
| Nafn: | | Kennitala: | |
| Lögheimili: | | Póstnr. og sveitarfélag: | |
| Sími: | Fax: | | Tölvupóstfang: |

Allt það sem hver ofangreindra aðila gerir samkvæmt umboði þessu skal vera jafngilt og Viðskiptavinur hefði sjálfur gert það með skuldbindandi hætti. Umboð ofangreindra aðila gildir þar til þau hafa verið afturkölluð skriflega af Viðskiptavini með fullgildum hætti og afturköllunin borist Arctica með sannanlegum hætti. Viðskiptavinur verður því bundinn við alla samninga sem ofangreindir aðilar kunna að stofna til, þar til gild afturköllun hefur borist Arctica. Óski Viðskiptavinur eftir því að fela öðrum aðila umboð til að gera samninga við Arctica, tekur Arctica slík umboð aðeins gild hafi þau verið undirrituð af Viðskiptavini með fullnægjandi hætti, eftir atvikum af stjórn Viðskiptavinar, og þau hafi borist Arctica með sannanlegum hætti.

(Ef Viðskiptavinur er lögaðili, skulu þeir sem rita firma fyrir Viðskiptavin (eftir atvikum stjórn), eða þeir sem heimild hafa til að skuldbinda lögaðila vegna skilmála þessara, staðfesta skilmála þessa fyrir hans hönd. Ekki er krafist undirritunar stjórna þeirra sem falla undir skilgreiningu á viðurkenndum gagnaðila, þ. á m. fjármálafyrirtæki, vátryggingafélög, lífeyrissjóðir og sveitarfélög.)

|  |  |  |
| --- | --- | --- |
|  |  | **Staðfest og samþykkt**  **f.h. ofangreinds Viðskiptavinar** |
| (*Staður og dags.*) |  | (*Undirritun*) |

Vottar (nöfn og kennitölur) að réttri dagsetningu og undirritun: